Bratislava 13. februára (TASR/HSP/Foto:TASR)
Hlasovalo za neho viac poslancov ako čakal
Čerstvo zvolený predseda Správnej rady Ústavu pamäti národa (ÚPN) Ondrej Krajňák priznáva, že je milo prekvapený z vysokého počtu hlasov, ktoré v dnešnej tajnej parlamentnej voľbe získal. Za Krajňáka ako nominanta Smeru-SD zahlasovalo v tajnej voľbe 105 poslancov, čo znamená, že ho podporila aj značná časť opozície.
"Ďakujem všetkým, ktorí majú záujem na tom, aby bol ÚPN pre všetkých ľudí a aby sme to obdobie neslobody precízne sledovali," povedal po zvolení novinárom. Ako možný dôvod svojho víťazstva vníma Krajňák skutočnosť, že kandidoval s podporu najväčšej politickej strany. "To bola obrovská valuta," podotkol. Krajňák zopakoval, že si chce počkať sto dní a personálne otázky v ústave začne riešiť až potom.
Porazený kandidát, nominant Ľudovej platformy Marián Gula, je rád, že súčasný stav v ÚPN, ktorý nemá riadneho šéfa, sa končí. Či bude Krajňák dobrým predsedom, podľa neho ukáže čas.
Na margo skutočnosti, že nedostal ani hlasy všetkých poslancov, ktorých strany ho nominovali, uviedol, že zatiaľ z toho sklamaný nie je. "Snáď je to tým, že Ľudová platforma nemala väčšinu a aj jej poslanci chceli tento stav v ústave ukončiť," myslí si.
Predseda poslaneckého klubu KDH Pavol Hrušovský iba 18 odovzdaných hlasov v prospech Gulu vysvetliť nevedel. "Tá otázka je na poslancov. Poslanecké kluby dali súhlas na jeho kandidatúru. Považujeme však za víťazstvo zdravého rozumu, že bol zvolený šéf ústavu, lebo vieme, v akom stave sa ÚPN nachádza. Treba ho sfunkčniť a vyriešiť niektoré zložité personálne problémy. Novému predsedovi Správnej rady blahoželám," dodal Hrušovský.